# Cassini–Huygens

Cur ry-cheilley *Cassini–Huygens*
Cur stiagh *Cassini* ayns cruinlagh Harn
Ta Cassini–Huygens, ta enmyssit Cassini dy mennick, çheet er mishoon ronsaghey spoar liorish NASA, y Jantys Spoar Oarpagh (ESA), as Jantys Spoar yn Iddaal (ASI) scrutag spoar y chur magh dy yannoo studeyryssyn er y phlanaid Sarn as e chorys, goaill stiagh ny fainaghyn as ny h-eaystyn echey. Va ny siyn spoar robotagh jeant ass y scrutag spoar *Cassini* lesh NASA as y tarlheimmeyder *Huygens* liorish yn ESA, ren tarlheimmey er yn eayst smoo lesh Sarn, Titan. Va *Cassini* ny chiarroo scrutag spoar keayrt y yannoo er Sarn as ny chied goll stiagh ayns cruinlagh mygeayrt y planaid, raad hannee eh voish 2004 derrey 2017. Va'n daa haagh enmyssit ass ny rollageyderyn Giovanni Cassini as Christiaan Huygens.

Va *Cassini* launshit er boayrd roggad Titan IVB/Centaur er 15 Jerrey Fouyir 1997 as v'eh bio as gobbraghey 'sy spoar feie begnagh 20 bleeaney, lesh 13 jeu cruinlaghey Sarn as jannoo studeyrys er y phlanaid as e chorys erreish da haink eh stiagh 'sy chruinlagh er 1 Jerrey Souree 2004. Ghow yn etlagh dys Sarn stiagh shagh-etlaghyn Vaydlag (Averil 1998 as Jerrey Souree 1999), y Dowan (Luanistyn 1999), y roltageagh 2685 Masursky, as Jupiter (Nollick 2000). Haink jerrey rish y vishoon er 15 Mean Fouyir 2017, tra ren cassan *Cassini* tayrn eh stiagh ayns aeraght heose Harn raad v'eh lostit dy lhiettal gaue sollaghey eaystyn Harn, foddee çhymmyltaghtyn yn-vaghey y chiarail da mynvioaghyn thallooinagh troailtagh follit er y taagh spoar. Hie rahys y vishoon foddey ny smoo as ny s'odjey na myr va jerkit – chur stiureyder NASA jeh'n rheynn Planetary Science Division, Jim Green, sheese er *Cassini-Huygens* myr "mishoon ny chiedyn" ren bun-cheaghil toiggaltys deiney er y chorys Sarnagh, goaill stiagh ny fainaghyn as ny h-eaystyn, as chur rish y toiggaltys bentyn rish ny buill ayns Corys ny Greiney foddee bioys ve ayn.

Hoshiaght, v'eh plannit dy vees *Cassini* er mishoon feie kiare bleeaney, voish Mean Souree 2004 derrey Boaldyn 2008. Va'n mishoon jeant ny s'odjey er daa vlein derrey Mean Fouyir 2010, as eh aa-chowrit myr y *Cassini Equinox Mission*. Va'n mishoon jeant ny s'odjey reesht lesh y *Cassini Solstice Mission*, goll er oaie feie shiaght bleeaney elley derrey 15 Mean Fouyir 2017 tra va *Cassini* jee-chruinlit as lostit sthie ayns aeraght heose Harn.

Hie yn moddyl *Huygens* marish *Cassini* derrey scarr eh voish y scrutag er 25 Nollick 2004; ren Huygens tarlheimmey liorish parashuit er Titan er 14 Jerrey Geuree 2005. Chur yn SED (greie Cassee/Tilgee) rish y scarrey, as chiarail eh bieauid scarree chonastagh er 0.35 meadaryn 'sy tootçhey (1.1 ft/s) as cormid chassee er 7.5 rpm. Chur eh fysseree er-ash dys y Chruinney feie 90 minnidyn, goaill ymmyd jeh'n chruinleyder myr lhiass-chreeleyder. V'eh shoh ny chied harlheim ve jeant 'sy Chorys Greiney mooie as y chied va jeant er eayst elley goaill magh Eayst yn Dowan.

Ec jerrey yn vishoon, ren *Cassini* e "Grand Finale": shiartanse dy hagh-ghleashaghtyn etlagh trooid baarnaghyn eddyr Sarn as e ainaghyn sthie. Va'n cheim shen ymmydit son y chooid smoo y ghoaill magh ass *Cassini* rere y skeandys roish my row yn saagh spoar scryssit dy joinagh, agh bee ny fysseree ronsit as studeyryssyn jeant orroo feie ram bleeantyn ry-heet.

## Imraaghyn

## Kianglaghyn magh

### Ynnydyn-eggey

* Ynnyd-eggey *Cassini-Huygens* Er ny hashtey 2018-01-26 ec y Wayback Machine liorish y Jet Propulsion Laboratory
* Ynnyd-eggey *Cassini-Huygens* liorish NASA
* Ynnyd-eggey *Cassini-Huygens* liorish y Jantys Spoar Oarpagh
* Ynnyd-eggey *Cassini-Huygens* Er ny hashtey 13 Boaldyn 2017 ec y Wayback Machine liorish y rheynn Solar System Exploration liorish NASA
* Stoyr Sheanse-Fysseree *Cassini Mission Archive* ec y Planetary Data System lesh NASA

### Meanyn as Çhellinsh

* CICLOPS.org, ynnyd-eggey jallooaghey *Cassini*
* Halley Foaynoo *Cassini*, galleree jallooyn liorish y Jet Propulsion Laboratory
* Fysseree DESCANSO DSN Telecom
* *In Saturn's Rings*, fillym ta bioghit ass millioonyn dy yallooyn neuvio
* *Around Saturn*, fillym ta bioghit ass ny smoo na 200,000 jallooyn va goit ec *Cassini* voish 2004 derrey 2012
* Jannoo 3D jeh *Cassini* ta bunnit er WebGL
* albym jallooyn Cassini liorish Kevin M. Gill
*  - THROUGH THE EYES OF CASSINI